Poliačik, Martin, poslanec NR SR (2014-12-10):
Ďakujem veľmi pekne. Na rozdiel od tých návrhov, ktoré som predkladal doteraz, toto nie je oblasť, v ktorej by som bol doma. Predkladám ju, pretože som o to bol požiadaný expertmi, ktorí na tomto návrhu pracovali. A v ich mene teda a v dôvere k ich expertíze predkladám tento návrh zákona, ktorým sa mení zákon č. 251/2012 Z. z. o energetike a o zmene a doplnení niektorých zákonov. Hlavným cieľom návrhu zákona je, aby sa pri investičnom zámere výstavby energetického zariadenia distribučnej sústavy alebo distribučnej siete na vymedzenom území neprihliadalo na už existujúce alebo plánované distribučné sústavy, nakoľko podľa súčasného znenia zákona č. 251/2012 Z. z. o energetike a o zmene a doplnení niektorých zákonov v znení neskorších predpisov je ich prítomnosť na vymedzenom území eliminačným faktorom a dôvodom na zamietnutie žiadosti o ich výstavbu ministerstvom. Investor tak momentálne stráca možnosť vybudovania si vlastnej distribučnej sústavy alebo distribučnej siete s priamym prístupom do prenosovej sústavy alebo prepravnej siete. Pokiaľ by mu toto bolo umožnené, vyhol by sa tak cene z distribúciu, ktorú si účtuje súčasný prevádzkovateľ distribučnej siete alebo distribučnej sústavy, a získal tak možnosť túto významnú položku distribučných poplatkov si sám ovplyvňovať. Zo zákona č. 251/2012 Z. z. o energetike a o zmene a doplnení niektorých zákonov sa preto vypúšťajú ustanovenia, podľa ktorých predpokladom na vydanie osvedčenia na výstavbu energetického zariadenia na výstavbu distribučnej sústavy alebo distribučnej siete je, že na vymedzenom území alebo jeho časti, na ktorú sa žiadosť o vydanie osvedčenia na výstavbu energetického zariadenia vzťahuje, ešte nie je vybudovaná distribučná sústava alebo distribučná sieť alebo nie je taká sústava alebo sieť plánovaná v pláne rozvoja distribučnej sústavy alebo distribučnej siete na vybudovanie, alebo ak je úplne využitá kapacita súčasnej alebo navrhovanej distribučnej sústavy alebo distribučnej siete. Na účel posúdenia takejto žiadosti v súčasnosti ministerstvo žiada príslušného prevádzkovateľa distribučnej sústavy alebo distribučnej siete o vyjadrenie, pričom ministerstvo žiadosť zamieta, ak prevádzkovateľ distribučnej sústavy alebo prevádzkovateľ distribučnej siete vo vyjadrení uvedie, že v oblasti v rámci vymedzeného územia alebo jeho časti, na ktorú sa žiadosť o vydanie osvedčenia na výstavbu energetického zariadenia vzťahuje, už bola vybudovaná distribučná sústava alebo distribučná sieť alebo je plánovaná na vybudovanie a jej existujúca alebo plánovaná kapacita nie je využitá. V primeranom čase zohľadňujúcom vybudovanie energetického zariadenia podľa predloženého investičného zámeru vrátane opatrení na jej úpravu bude schopná pokryť potrebu investičného zámeru uvedeného v žiadosti o vydanie osvedčenia na výstavbu energetického zariadenia. To je úplne jasné. V praxi tieto neprijateľné ustanovenia o prevádzkovateľovi distribučnej sústavy alebo distribučnej siete ako dotknutom orgáne vydávajúcom záväzné stanovisko v rámci konania na vydanie osvedčenia na výstavbu energetického zariadenia na výstavbu distribučnej sústavy alebo distribučnej siete znamenajú ich právo veta a zamedzujú tak napríklad výrobným podnikom s vysokou spotrebou energií napojiť sa priamo na prenosovú sústavu alebo prepravnú sieť. Významnou zložkou ceny energií (v prípade elektriny v súčasnosti aj viac ako 50 %) sú práve distribučné poplatky, z ktorých cena za distribúciu účtovaná prevádzkovateľom distribučnej sústavy alebo distribučnej siete je spravidla najvyššou položkou. Najmä priemyselné podniky sa z tohto dôvodu sťažujú na vysoké ceny energií, ktoré ich produkciu v porovnaní s produkciou z iných štátov Európskej únie s nižšími cenami energií konkurenčne znevýhodňujú a priamo ich tým poškodzujú. Nesystémové a adresné riešenia vo forme limitovaného odvodu do jadrového fondu, individuálnych výkupných cien za spaľovanie vysokopecného plynu či najnovšie avizovanej dotácie vo forme daňových prázdnin pre Duslo Šaľa majú za následok deformáciu konkurenčného prostredia, zvyšovanie cien energií, ako aj negatívny vplyv na štátny rozpočet. Navrhované riešenie poskytuje každému záujemcovi možnosť zváženia výhodnosti investície do vlastnej distribučnej sústavy alebo distribučnej siete s možnosťou pripojenia sa na prenosovú sústavu alebo prepravnú sieť s cieľom získania priameho vplyvu na cenu energií. Ministerstvo si naďalej ponecháva právo rozhodnutia v práve vydávania osvedčení na výstavbu energetického zariadenia, pričom v žiadosti žiadateľa ostáva ako povinná príloha vyjadrenie prevádzkovateľa distribučnej sústavy, distribučnej siete, prenosovej sústavy, prepravnej siete k predpokladaným vplyvom, ako aj spôsobu prepojenia. Predložený návrh zákona nezakladá žiadne vplyvy na rozpočet verejnej správy, na životné prostredie ani na informatizáciu spoločnosti. Návrh zákona má pozitívne aj negatívne vplyvy na podnikateľské prostredie. Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami aj inými medzinárodnými dokumentmi, ktorými je Slovenská republika viazaná, ako aj s právom Európskej únie. Pán podpredseda, skončil som, ďakujem.